ToekomsVenster: Missie, visie en doelwitte saam met God se plan vir jou(Foto: Heidi Fin/Unsplash) “Ek is by jou en Ek sal jou beskerm waar jy ook al gaan. Ek sal jou na hierdie land toe terugbring. Ek sal jou nie in die steek laat nie. Ek sal doen wat Ek jou beloof het.” − Genesis 28:15 (AFR83) Ons gesels hierdie week oor beloftes. Iemand het gesê daar is ŉ belofte vir elke dag van die jaar. Dit mag so wees, maar ek dink om so met die beloftes om te gaan kan uitdagend wees. Ons gesels oor ŉ jaartema by wyse van spreke. Die belofte wat die Here gee vorm jou missie, visie en doelwitte vir die jaar wat voorlê. Jy sal onthou dat ek Psalms 32:8 van die Here ontvang het vir die jaar wat voorlê. Ek herinner jou graag aan die wonderlike belofte, die keer vanuit Die Boodskap-vertaling. “U laat my uitroep van vreugde wanneer U my red. Hy het gesê: Ek is soos ŉ onderwyser vir jou. Ek vat jou aan die hand om jou op die regte pad te lei. Ek sal jou elke keer die regte raad gee. Ek sal jou oppas.” – Psalms 32:8 ŉ Missie word so beskryf: “Dit is die langtermyndoelstellings van die maatskappy. Daar kan gesê word dat dit is soos ŉ kompas.” So beskou, is my missie om in alle opsigte Jesus gelykvormig te word. Die verklaring vir ŉ visie is: “Dit gaan oor die spesifieke situasie wat ons binne sekere jare vir ons onderneming wil hê, en daarom moet elke werk en elke projek daarop gemik wees om daardie spesifieke posisie te bereik.” As die belofte dan in die formaat van ŉ visie gegiet word, kan dit so klink: “My visie, intensie, begeerte of droom is om in 2023 deur die Here onderrig te word, om sensitief te wees vir Sy leiding rakende en in die besluite wat ek moet maak”. Hoe klink jou visie? In die korporatiewe wêreld word die visie in doelwitte verpak. Ten einde hierdie belofte ŉ werklikheid te maak in my lewe, gaan ek daagliks tyd inruim om na die Here te luister. Ek gaan myself toenemend in geselskap begewe waar die Here se wil nagestreef en verpak word. Ek gaan my geestelike lewe prioritiseer as die vertrekpunt en onderbou vir alles wat ek doen. Hoe klink jou missie, visie en doelwitte?